“คิมจองอึน” เกรียนไม่เลิก ทดสอบนิวเคลียร์ครั้งที่6 ฟากมะกันขู่ตอบโต้ทางทหารชุดใหญ่!
“คิมจองอึน” เกรียนไม่เลิก ทดสอบนิวเคลียร์ครั้งที่ 6 ฟากมะกันขู่ตอบโต้ทางทหารชุดใหญ่! โดยสหประชาชาติเตรียมเรียกประชุมฉุกเฉินวันที่ 4 ก.ย.นี้ 
4 ก.ย. 2560

ผู้สื่อข่าวรายงานว่า เมื่อวันที่ 3 ก.ย.60 เกาหลีเหนือได้ยิงทดสอบนิวเคลียร์รอบใหม่ ซึ่งเป็นรอบที่ 6 และได้เกิดแผ่นดินไหวตามมา โดยทางการญี่ปุ่นได้ยืนยันแล้วว่ามีการทดสอบนิวเคลียร์รอบใหม่ดังกล่าวจริง ส่งผลให้สถานการณ์ความตึงเครียดบนคาบสมุทรเกาหลียังคงบานปลาย ขณะเดียวกันเกาหลีเหนือได้ประกาศความสำเร็จในการทดลองอาวุธนิวเคลียร์ซึ่งสามารถนำไปติดตั้งกับขีปนาวุธพิสัยไกลได้แล้ว
ล่าสุด นายเจมส์ แมทนิส รัฐมนตรีกลาโหมสหรัฐออกมาเตือนว่า ภัยคุกคามใดๆ ต่อสหรัฐและชาติพันธมิตรจากเกาหลีเหนือจะต้องถูกตอบโต้ด้วยปฏิบัติการทางทหารครั้งใหญ่ ด้านคณะมนตรีความมั่นคงสหประชาชาติได้เรียกประชุมฉุกเฉินในวันที่ 4 ก.ย.นี้ ตามเวลาท้องถิ่นของสหรัฐ เพื่อหารือเกี่ยวกับการตอบโต้เหหาหลีเหนือเช่นกัน
อนึ่ง เกาหลีเหนือได้ทดสอบระเบิดนิวเคลียร์ นับที่ประสบความสำเร็จรวมแล้ว 6 ครั้ง โดยการทดสอบ 3 ครั้งแรก ในปี 2549, 2552 และ 2556 เป็นระเบิดปรมาณูแบบฟิชชั่น ที่ผลิตจากพลูโตเนียม และยูเรเนียม
ขณะที่ครั้งที่ 4 ซึ่งทดสอบเมื่อเดือนมกราคมปีนี้ เป็นระเบิดไฮโดรเจน หรือระเบิดนิวเคลียร์แบบความร้อน ที่ทำให้เกิดปฏิกิริยาฟิวชั่นต่อเนื่อง และรุนแรงกว่าระเบิดนิวเคลียร์แบบปกติ
ส่วนครั้งที่ 5 วัดจากแรงสั่นสะเทือนขนาด 5.3 ที่สำนักงานสำรวจทางธรณีวิทยาของสหรัฐฯ ตรวจวัด ทำให้ทางการเกาหลีใต้เชื่อว่า ระเบิดที่ทดสอบมีความรุนแรงอย่างน้อยๆ 10 กิโลตัน